Tai, Cymru Enwi, cychwyn a dehongli 1 1 Enw’r Rheoliadau hyn yw Rheoliadau Digartrefedd (Bwriadoldeb) (Categorïau Penodedig) (Cymru) 2015. 2 Daw’r Rheoliadau hyn i rym ar 27 Ebrill 2015. 3 Yn y Rheoliadau hyn— ystyr “rhestr o gategorïau penodedig o geiswyr” (“ list of specified categories of applicants ”) yw’r categori neu’r categorïau o geiswyr y mae awdurdod tai lleol wedi penderfynu rhoi sylw i ba un a yw ceiswyr wedi dod yn ddigartref yn fwriadol ai peidio mewn cysylltiad â hwy ; ystyr “rhoi sylw i fwriadoldeb” (“ have regard to intentionality ”) yw rhoi sylw i ba un a yw ceisydd wedi dod yn ddigartref yn fwriadol ai peidio at ddibenion adrannau 68 a 75. 4 Yn y Rheoliadau hyn, mae cyfeiriadau at adrannau yn gyfeiriadau at adrannau o Ddeddf Tai (Cymru) 2014. RHAN 1 Categorïau Penodedig Categorïau o geiswyr at ddiben adran 78 2 Mae’r canlynol yn gategorïau o geiswyr at ddiben adran 78 (penderfynu rhoi sylw i fwriadoldeb)— a menyw feichiog neu berson y mae’n preswylio gydag ef neu y gellid disgwyl yn rhesymol iddi breswylio gydag ef; b person y mae plentyn dibynnol yn preswylio gydag ef neu y gellid disgwyl yn rhesymol iddo breswylio gydag ef; c person— i sy’n hyglwyf o ganlyniad i reswm arbennig (er enghraifft: henaint, salwch corfforol neu feddyliol neu anabledd corfforol neu feddyliol), neu ii y mae person sy’n dod o fewn is-baragraff (i) yn preswylio gydag ef neu y gellid disgwyl yn rhesymol iddo breswylio gydag ef; d person— i sy’n ddigartref neu o dan fygythiad o ddigartrefedd o ganlyniad i argyfwng megis llifogydd, tân neu drychineb arall, neu ii y mae person sy’n dod o fewn is-baragraff (i) yn preswylio gydag ef neu y gellid disgwyl yn rhesymol iddo breswylio gydag ef; e person— i sy’n ddigartref o ganlyniad i wynebu camdriniaeth ddomestig, neu ii y mae person sy’n dod o fewn is-baragraff (i) yn preswylio gydag ef (ac eithrio’r sawl sy’n cam-drin) neu y gellid disgwyl yn rhesymol iddo breswylio gydag ef; f person— i sy’n 16 neu’n 17 oed pan fo’r person yn gwneud cais i awdurdod tai lleol am lety neu gymorth i gadw neu gael gafael ar lety, neu ii y mae person sy’n dod o fewn is-baragraff (i) yn preswylio gydag ef neu y gellid disgwyl yn rhesymol iddo breswylio gydag ef; g person— i sydd wedi cyrraedd 18 oed, pan fo’r person yn gwneud cais i awdurdod tai lleol am lety neu gymorth i gadw neu gael gafael ar lety, ond nid 21 oed, sy’n wynebu perygl arbennig o gamfanteisio rhywiol neu ariannol, neu ii y mae person sy’n dod o fewn is-baragraff (i) yn preswylio gydag ef (ac eithrio camfanteisiwr neu gamfanteisiwr posibl) neu y gellid disgwyl yn rhesymol iddo breswylio gydag ef; h person— i sydd wedi cyrraedd 18 oed, pan fo’r person yn gwneud cais i awdurdod tai lleol am lety neu gymorth i gadw neu gael gafael ar lety, ond nid 21 oed, a oedd yn derbyn gofal, yn cael ei letya neu’n cael ei faethu ar unrhyw bryd pan oedd o dan 18 oed, neu ii y mae person sy’n dod o fewn is-baragraff (i) yn preswylio gydag ef neu y gellid disgwyl yn rhesymol iddo breswylio gydag ef; i person— i sydd wedi gwasanaethu yn lluoedd arfog rheolaidd y Goron sydd wedi bod yn ddigartref ers gadael y lluoedd hynny, neu ii y mae person sy’n dod o fewn is-baragraff (i) yn preswylio gydag ef neu y gellid disgwyl yn rhesymol iddo breswylio gydag ef; j person sydd â chysylltiad lleol ag ardal yr awdurdod tai lleol ac sy’n hyglwyf o ganlyniad i un o’r rhesymau canlynol— i bod wedi bwrw dedfryd o garchar o fewn ystyr adran 76 o Ddeddf Pwerau Llysoedd Troseddol (Dedfrydu) 2000 , ii bod wedi ei remandio mewn carchar neu ei draddodi i garchar gan orchymyn llys, neu iii bod wedi ei remandio i lety cadw ieuenctid o dan adran 91(4) o Ddeddf Cymorth Cyfreithiol, Dedfrydu a Chosbi Troseddwyr 2012 , neu berson y mae person o’r fath yn preswylio gydag ef neu y gellid disgwyl yn rhesymol iddo breswylio gydag ef. RHAN 2 Gweithdrefn ar gyfer rhoi sylw i fwriadoldeb Hysbysiad o benderfyniad i roi sylw i fwriadoldeb i Weinidogion Cymru 3 1 Rhaid i awdurdod tai lleol sy’n penderfynu rhoi sylw i fwriadoldeb ddarparu hysbysiad ysgrifenedig i Weinidogion Cymru o’i benderfyniad. 2 Rhaid i’r hysbysiad ysgrifenedig bennu— a y rhestr o gategorïau penodedig o geiswyr, a b y rheswm neu’r rhesymau dros roi sylw i’r categori neu gategorïau sydd wedi eu cynnwys yn y rhestr o gategorïau penodedig o geiswyr. 3 Rhaid darparu hysbysiad ysgrifenedig i Weinidogion Cymru dim llai na 14 o ddiwrnodau cyn gweithredu’r penderfyniad i roi sylw i fwriadoldeb. Cyhoeddi hysbysiad o benderfyniad i roi sylw i fwriadoldeb 4 1 Rhaid i awdurdod tai lleol sy’n penderfynu rhoi sylw i fwriadoldeb gyhoeddi hysbysiad o’i benderfyniad— a ar wefan yr awdurdod (os oes ganddo un), a b drwy osod copi o’r hysbysiad yn y swyddfeydd lle y daw ceisiadau am gymorth ynghylch digartrefedd i law, dim llai na 14 o ddiwrnodau cyn gweithredu’r penderfyniad i roi sylw i fwriadoldeb. 5 1 Rhaid i awdurdod tai lleol gymryd camau rhesymol i roi gwybod i’r canlynol am ei benderfyniad o dan reoliad 4(1)— a ceiswyr a’u cynghorwyr; a b y fath awdurdodau cyhoeddus neu awdurdodau lleol, sefydliadau gwirfoddol neu bersonau eraill y mae’n eu hystyried yn briodol. 2 Rhaid i awdurdod tai lleol sicrhau bod copi o’r hysbysiad o’i benderfyniad ar gael, yn ddi-dâl, i geiswyr y bydd y penderfyniad yn effeithio arnynt. Terfynau ar ddiwygio rhestr o gategorïau penodedig o geiswyr 6 Ni chaiff awdurdod tai lleol sydd wedi penderfynu rhoi sylw i fwriadoldeb ddiwygio’r rhestr o gategorïau penodedig o geiswyr fwy na dwywaith mewn cyfnod o 12 mis. Mae rheoliadau 3, 4 a 5 yn gymwys i benderfyniad i ddiwygio rhestr fel y maent yn gymwys i’r penderfyniad gwreiddiol. RHAN 3 Penderfyniadau ar fwriadoldeb mewn perthynas â cheiswyr presennol Effaith penderfyniad i roi sylw i fwriadoldeb ar geisydd presennol 7 1 Ni chaiff awdurdod tai lleol sy’n penderfynu rhoi sylw i fwriadoldeb yn unol ag adran 78 roi sylw i fwriadoldeb mewn perthynas â cheisydd presennol. 2 Yn y rheoliad hwn, ystyr “ceisydd presennol” (“ existing applicant ”) yw ceisydd y mae’r ddyletswydd yn adran 62(1) yn ddyledus iddo ar yr adeg pan fo penderfyniad i roi sylw i fwriadoldeb yn cael ei wneud. Effaith newidiadau i restr o gategorïau penodedig o geiswyr ar geisydd presennol 8 1 Ni chaiff awdurdod tai lleol sy’n rhoi sylw i fwriadoldeb roi sylw i fwriadoldeb mewn perthynas â cheisydd presennol— a os yw’r awdurdod wedi tynnu un neu ragor o gategorïau o’i restr o gategorïau penodedig o geiswyr ac oni bai am hynny y byddai’r ceisydd presennol wedi dod o fewn y rhestr o gategorïau penodedig o geiswyr, neu b os yw’r awdurdod wedi cynnwys un neu ragor o gategorïau yn ei restr o gategorïau penodedig o geiswyr ac o ganlyniad i hynny mae’r ceisydd hwnnw yn dod o fewn y rhestr o gategorïau penodedig o geiswyr. 2 Yn y rheoliad hwn, ystyr “ceisydd presennol” (“ existing applicant ”) yw ceisydd— a sydd wedi ei ddisgrifio ym mharagraff (1)(a) neu (b), a b y mae’r ddyletswydd yn adran 62(1) yn ddyledus iddo ar yr adeg pan fo newid yn cael ei wneud i’r rhestr o gategorïau penodedig o geiswyr. Lesley Griffiths Y Gweinidog Cymunedau a Threchu Tlodi, un o Weinidogion Cymru 21 Ebrill 2015